Zadeva C‑58/14
Hauptzollamt Hannover
proti
Amazon EU Sàrl
(predlog za sprejetje predhodne odločbe,
ki ga je vložilo Bundesfinanzhof)
„Predhodno odločanje – Uredba (EGS) št. 2658/87 – Carinska unija in skupna carinska tarifa – Kombinirana nomenklatura – Številka 8543 70 – Električni stroji in aparati s posebnimi funkcijami, ki niso navedeni in ne zajeti na drugem mestu v poglavju 85 kombinirane nomenklature – Podštevilki 8543 70 10 in 8543 70 90 – Bralnik za elektronske knjige s funkcijama prevajanja ali slovarja“
Povzetek – Sodba Sodišča (sedmi senat) z dne 11. junija 2015
Carinska unija – Skupna carinska tarifa – Tarifne številke – Bralniki za elektronske knjige s funkcijo prevajanja ali slovarja – Uvrstitev v podštevilko 8543 70 90 kombinirane nomenklature
(Uredba Sveta št. 2658/87, Priloga I)
Kombinirano nomenklaturo iz Priloge I k Uredbi št. 2658/87 o tarifni in statistični nomenklaturi ter skupni carinski tarifi, kakor je bila spremenjena z Uredbo št. 861/2010, je treba razlagati tako, da je treba bralnik za elektronske knjige s funkcijo prevajanja ali slovarja, kadar ta funkcija ni njegova glavna funkcija, za preveritev česar je pristojno predložitveno sodišče, uvrstiti v podštevilko 8543 70 90 kot drug električni aparat in ne v podštevilko 8543 70 10 kot električni stroj za prevajanje ali stroj s funkcijo slovarja.
V kombinirani nomenklaturi ni nobene podštevilke, katere besedilo bi se izrecno nanašalo na električni aparat, čigar glavna funkcija je branje. Vendar pa na podlagi tega ni mogoče sklepati, da je treba aparat, če ni podštevilke kombinirane nomenklature, ki bi ustrezala ravno njegovi glavni funkciji, uvrstiti v specifično podštevilko na podlagi ene od njegovih dopolnilnih funkcij. Proizvod je namreč treba uvrstiti ne ob upoštevanju ene od njegovih dopolnilnih funkcij, ampak ob upoštevanju glavne funkcije, in to tudi v primeru, ko ni podštevilke kombinirane nomenklature, ki bi specifično ustrezala tej glavni funkciji. Tako je treba proizvod, kadar v kombinirani nomenklaturi ni podštevilke, ki bi ustrezala njegovi glavni funkciji, uvrstiti v preostalo podštevilko navedene nomenklature.
(Glej točke 16, od 21 do 23 in od 25 do 27 ter izrek.)